Vermiste skeepswrak opgespoor | Maroela Media
Die wrak van die Endurance wat 106 jaar gelede in Antarktika gesink het, is pas in 'n bykans ongeskonde toestand gevind.
Dié ontdekking kom 'n maand sedert die 100ste herdenking van die eerste soektog na dié skip. Sir Ernest Shackleton, die man wat aan die stuur van die pooltog was waartydens die skip gesink het, was ook deel van daardie soektog na die wrak.
'n Span avonturiers, mariene argeoloë en tegnici het die wrak Woensdag gevind op die bodem van die Weddell-see aan die oostekant van die Antarktiese Skiereiland met behulp van ondersese, afstandbeheerde vaartuie.
Volgens die New York Times het die span vir meer as twee weke in 'n gebied van 150 vierkante myl gesoek na waar die skip in 1915 gesink het. Die Suid-Afrikaanse navorsingskip SA Agulhas II is ingespan om die soektog uit te voer.
Die skip is teen 'n diepte van 3 008 m en vier myl (ongeveer 6,5 km) suid van die posisie waar dit gesink het, soos Frank Worsley, die kaptein van die Endurance, dit jare gelede aangeteken het.
Dr. John Shears, die leier van die jongste pooltog, het aan Sky News gesê die beeldmateriaal van die Endurance toon dat dit bykans ongeskonde is.
"Ons het geskiedenis gemaak met die ontdekking van die Endurance, en het een van die moeilikste soektogte ter wêreld na 'n skeepswrak suksesvol voltooi."
Diegene wat deel was van die pooltog was uiters beïndruk met die toestand waarin die wrak gevind is.
"Dít is verreweg die bes bewaarde wrak wat ek nog ooit gesien het. Dit staan regop, feitlik ongeskonde en in 'n briljante vorm van verduursaming. Jy kan selfs nog die naam Endurance uitmaak," het Mensun Bound, 'n maritieme argeoloog wat deel was van die tog, gesê.
Elke bemanningslid van die Endurance het die tragedie oorleef. In 1921 het Shackleton teruggekeer Antarktika toe, net om daar aan 'n hartaanval te sterf. Sy vrou het gevra dat sy liggaam daar begrawe word.
Merkwaardig! Ek wonder of dit die sout in die water, die koue of 'n kombinasie van beide is wat die wrak so goed "preserveer"?